Diari Oficial de la Generalitat Valenciana


Sumari del DOGV 5219, del 15-03-2006 (2006/2825)

ORDE de 9 de febrer de 2006, de la conselleria de Cultura, Educació i Esport, per la qual es convoquen les subvencions destinades als ajuntaments o les institucions públiques municipals o supramunicipals que directament organitzen competició municipal o intermunicipal dins dels XXIV Jocs Esportius de la Comunitat Valenciana i s'aproven les bases per les quals es regula la concessió d'estes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5219

Data del DOGV
:   15-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2825


Data del document
:   09-02-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * suport econòmic
    * esport
    * ajuda pública
    * organització esportiva
    * administració local
    * espectacle esportiu

ORDE de 9 de febrer de 2006, de la conselleria de Cultura, Educació i Esport, per la qual es convoquen les subvencions destinades als ajuntaments o les institucions públiques municipals o supramunicipals que directament organitzen competició municipal o intermunicipal dins dels XXIV Jocs Esportius de la Comunitat Valenciana i s'aproven les bases per les quals es regula la concessió d'estes. [2006/X2825]  
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Així, i de conformitat amb la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, incumbix a esta, a través de la Conselleria de Cultura, Educació i Esport, l'ordenació, programació i planificació de l'activitat esportiva a la nostra Comunitat, per mitjà del foment i la promoció de la pràctica esportiva als municipis.  
D'acord amb l'Orde de la Conselleria de Cultura, Educació i Esport, de 26 de juliol de 2005, es van convocar els XXIV Jocs Esportius de la Comunitat Valenciana (DOGV núm. 5.070 de 12 d'agost de 2005).  
La Generalitat Valenciana pretén fomentar la difusió i la pràctica de l'esport a la nostra Comunitat i, fonamentalment, promocionar l'esport que, en l'àmbit municipal, desenvolupen els ajuntaments o les institucions públiques municipals o supramunicipals i aquelles entitats el capital o dotació social de les quals pertanga íntegrament a una o diverses corporacions locals que, per ser competència pròpia, així ho tinguen assumit.  
En virtut d'això, i d'acord amb les competències en matèria d'esport assignades pel Decret 8/2004, de 3 de setembre (DOGV núm. 4.835 de 06.09.2004), del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre, de Govern Valencià; el text refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, del Govern de la Generalitat Valenciana; la Llei 15/2005, de 26 de desembre, de Pressupostos de la Generalitat Valenciana per a l'exercici 2006 i la Llei 38/2003, de 17 de novembre, General de Subvencions  
ORDENE  
Primer  
L'objecte de la present orde és convocar la concessió de subvencions destinades als ajuntaments i a les institucions públiques municipals o supramunicipals, i aquelles entitats el capital o la dotació social de les quals pertanga íntegrament a una o diverses corporacions locals de la Comunitat Valenciana que el sol·liciten dins del termini i la forma escaient, per a l'organització de la competició municipal o intermunicipal dins dels Jocs Esportius de la Comunitat Valenciana per a l'activitat que es desenvolupe durant la present edició dels Jocs Esportius de la Comunitat Valenciana.  
Segon  
L'import global màxim destinat a atendre les subvencions a les quals es referix esta orde serà de 180.000 euros, a càrrec de l'aplicació pressupostària 61.37.64.990.61.0, línia T0106000, dels pressupostos de la Generalitat Valenciana per a l'any 2006.  
Tercer  
L'import global màxim, i també tots els tràmits realitzats fins al moment immediatament anterior a la resolució de concessió de la subvenció estaran condicionats a l'existència de crèdit adequat i suficient en el capítol, la secció, el servici, el programa i la línia corresponents que s'establisquen en la Llei de Pressupostos de la Generalitat Valenciana per a l'any 2006.  
A més, tots els actes dictats es consideraran condicionats al fet que, en dictar la resolució d'adjudicació definitiva de la subvenció, subsistisquen les mateixes circumstàncies de fet i de dret existents en el moment en què van ser produïts els dits actes.  
Quart  
Aprovar les bases per les quals es regula la convocatòria de subvencions destinades als ajuntaments i a les institucions públiques municipals o supramunicipals que directament organitzen competició municipal o intermunicipal dins dels XXIV Jocs Esportius de la Comunitat Valenciana, que figuren com a annex I de la present orde.  
DISPOSICIONS FINALS  
Primera  
Es delega en el secretari autonòmic d'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.  
Segona  
La present orde produirà efecte l'endemà de la seua publicació al Diari Oficial de la Generalitat Valenciana.  
Contra la present orde, que posa fi a la via administrativa, les persones interessades podran interposar recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.  
València, 9 de febrer de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases per les quals es regula la convocatòria de subvencions destinades als ajuntaments o les institucions públiques municipals o supramunicipals que directament organitzen competició municipal o intermunicipal dins dels XXIV Jocs Esportius de la Comunitat Valenciana  
Primera. Beneficiaris  
Podran sol·licitar estes subvencions els ajuntaments o les institucions públiques municipals o supramunicipals i aquelles entitats el capital o la dotació social de les quals pertanga íntegrament a una o diverses corporacions locals, amb competència en matèria d'esports, que organitzen competició municipal o intermunicipal, sempre que tinguen un mínim de quatre equips per categoria i modalitat, i que els equips pertanguen a tres o més entitats jurídiques diferents, i, a més, que les mencionades fases comporten una realització de trobades o competició esportiva periòdica i de duració prolongada, així com que hagen complit els requisits i terminis exigits en l'orde de convocatòria dels XXIV Jocs Esportius de la Comunitat Valenciana.  
Així mateix, per a obtindre la condició de beneficiari hauran de complir tots els altres requisits que establix l'article 13 de la Llei 38/2003, de 17 de novembre, General de Subvencions.  
Segona. Objecte i aplicació de les subvencions  
Les subvencions objecte d'esta convocatòria tindran com a finalitat atendre les despeses derivades de la competició municipal o intermunicipal que organitzen els ajuntaments o les institucions públiques municipals o supramunicipals i aquelles entitats el capital o dotació social de les quals pertanga íntegrament a una o diverses corporacions locals de la Comunitat Valenciana, dins del marc dels Jocs Esportius de la Comunitat Valenciana, i s'aplicaran al finançament de les despeses derivades de l'activitat durant els XXIV Jocs Esportius de la Comunitat Valenciana.  
Tercera. Sol·licituds i documentació  
Les sol·licituds es presentaran per mitjà d'instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex II de la present orde.  
3.1. La instància s'acompanyarà de la informació i documentació següent:  
A) Descripció de l'activitat, en la qual s'inclou:  
A.1) Nombre d'esportistes inscrits en els XXIV Jocs Esportius de la Comunitat Valenciana.  
A.2) Nombre d'esportistes inscrits que participen en la competició objecte de sol·licitud de la subvenció.  
A.3) Calendari de competició per cada modalitat esportiva i categoria.  
A.4) Nom de les entitats de la Comunitat Valenciana que participen en la competició objecte de sol·licitud de la subvenció, amb expressió dels equips per esports i categories en què participa cada una d'estes.  
B) Pressupost de l'activitat  
Pressupost d'ingressos i despeses per a l'organització de la competició objecte de sol·licitud de subvenció en la qual figurarà la relació de totes les ajudes o subvencions sol·licitades i/o concedides per qualssevol de les administracions o ens públics i privats amb l'objecte de finançar esta activitat.  
C) Certificat de l'acord de l'òrgan corresponent en què s'incloga el compromís de l'entitat organitzadora de finançament de la part del pressupost no subvencionat i necessari per a l'exercici de l'activitat.  
D) Informe voluntari, si és procedent, sobre altres aspectes que puguen ser susceptibles de valoració per la comissió avaluadora (dispersió geogràfica, carència d'instal·lacions pròpies, dificultat organitzativa, etc.).  
E) Fitxa de manteniment de tercers (dades bancàries), segons el que establix l'Orde de la Conselleria d'Economia, Hisenda i Ocupació, de 15 de febrer de 2005 (DOGV de 4 de març de 2005), per mitjà d'imprés normalitzat que figura com a annex III en la present orde.  
F) Acreditar que es troben al corrent de les obligacions tributàries i davant la Seguretat Social, per mitjà de certificat que fa referència al moment de la finalització del termini de presentació de sol·licituds, en la manera establida en l'Orde de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96), excepte els casos exonerats per l'article 3 de l'orde esmentada.  
G) Declaració responsable atorgada davant la Secretaria Autonòmica d'Esport, que fa referència al moment de la finalització del termini de presentació de sol·licituds, si no estan sotmesos en cap de les prohibicions per a obtindre la condició de beneficiaris establides per l'art. 13.2 i 3 de la Llei 38/2003, de 17 de novembre, General de Subvencions.  
H) No serà necessària la presentació dels documents requerits en els apartats E, F i G quan ja s'haja presentat, dins del mateix exercici econòmic, davant la Secretaria Autonòmica d'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentades, i que els dits certificats estan vigents en eixe moment.  
I) La Secretaria Autonòmica d'Esport podrà demanar qualsevol altra informació i documentació que considere necessària per al millor coneixement i comprensió de l'aplicació de la subvenció.  
3.2. Les sol·licituds, junt amb la documentació requerida en l'apartat 3.2., es presentaran al Registre General de la Conselleria de Cultura, Educació i Esport, al Registre Auxiliar de la Secretaria Autonòmica d'Esport, als registres de les direccions territorials de Cultura, Educació i Esport d'Alacant, Castelló i València o les seues seccions d'Esports, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.3. El termini de presentació d'instàncies, junt amb la documentació requerida en l'apartat 3.2., finalitzarà el 7 d'abril de 2006.  
3.5. Quan la sol·licitud no reunisca els requisits o falte algun document complementari dels que en cada cas s'exigixen, els interessats seran requerits perquè resolguen en el termini de deu dies, amb indicació que, si tot això no ho fan així, es considerarà que han desistit de la seua petició, amb la resolució prèvia dictada pel secretari autonòmic d'Esport.  
Quarta: Valoració de les sol·licituds i resolució del procediment  
4.1. L'òrgan competent per a l'ordenació i instrucció del procediment serà el Servici de Promoció i Formació Esportiva de la Secretaria Autonòmica d'Esport.  
4.2. Per a l'estudi i valoració de les sol·licituds presentades es constituirà una comissió avaluadora formada per cinc membres: el cap del Servici de Promoció i Formació Esportiva, que exercirà com a president; el cap de la Secció d'Extensió Esportiva i tres tècnics de les seccions d'Esports de les direccions territorials de Cultura, Educació i Esport, designats pel secretari autonòmic d'Esport.   
4.3. La valoració de les sol·licituds es realitzarà atenent la documentació que les acompanye i que està especificada en la base tercera i l'informe que preceptivament haurà d'emetre la direcció territorial corresponent, bé d'ofici, quan li siga presentada la corresponent sol·licitud, o bé a requeriment de la Secretaria Autonòmica d'Esport, si la sol·licitud no es presenta a través de la direcció territorial.  
4.4. La comissió d'avaluació baremarà les sol·licituds presentades sobre un total de 100 punts, segons els criteris següents:  
1. S'establix un fix de 20 punts per als ajuntaments o les institucions públiques municipals o supramunicipals organitzadores de fases municipals o fases intermunicipals, o ambdós fases.  
2. Per nombre d'esportistes inscrits que participen en la competició objecte de sol·licitud de subvenció: fins a 30 punts com a màxim. El nombre de punts a assignar a cada entitat sol·licitant serà el següent: els 30 punts es dividiran pel total del nombre d'esportistes inscrits per totes les entitats sol·licitants, i el quocient que s'obtinga es multiplicarà pel nombre d'esportistes inscrits per l'entitat sol·licitant respectiva.  
3. Per nombre d'equips participants inscrits que participen en la competició objecte de sol·licitud de subvenció: fins a 25 punts com a màxim. El nombre de punts a assignar a cada entitat sol·licitant serà el següent: Els 25 punts es dividiran pel total del nombre d'equips inscrits per totes les entitats sol·licitants, i el quocient que s'obtinga, es multiplicarà pel nombre d'equips inscrits per l'entitat sol·licitant respectiva.  
4. Altres criteris rellevants que puguen ser tinguts en compte en relació amb les característiques pròpies de la competició: pressupost destinat a l'activitat per l'entitat organitzadora, dispersió geogràfica dels nuclis de població del municipi, modalitats esportives realitzades en fase municipal o intermunicipal, segons corresponga, els municipis participants en la fase intermunicipal i la col·laboració en l'organització de finals provincials i autonòmiques. S'atendran, amb preferència, aquelles sol·licituds d'ajuntaments que organitzen i recullen en la seua fase la participació d'equips d'altres municipis: fins a 25 punts com a màxim.  
Finalitzada la baremació, la quantia de la subvenció que s'atorgarà a cada entitat es calcularà de la manera següent: es dividirà l'import global màxim de les subvencions per la suma total de les puntuacions obtingudes per totes les entitats objecte de subvenció, i el quocient obtingut es multiplicarà pel nombre de punts de l'entitat sol·licitant respectiva.  
4.5. Una vegada avaluades les sol·licituds, la comissió avaluadora emetrà un informe en el qual es concretarà el resultat de l'avaluació, i correspondrà al Servici de Promoció i Formació Esportiva, com a òrgan instructor elevar la proposta de concessió o desestimació al secretari autonòmic d'Esport, que resoldrà sobre la subvenció i determinarà la seua quantia, per delegació del conseller de Cultura, Educació i Esport.  
4.5. L'import de la subvenció no podrà ser, en cap cas, superior a 15.025 euros ni inferior a 480 euros. En cas de produir-se algun romanent, este es prorratejarà entre els adjudicataris proporcionalment als punts obtinguts en la baremació.  
4.6. El secretari autonòmic d'Esport resoldrà la concessió o denegació de les sol·licituds presentades en el termini màxim de tres mesos a comptar de l'endemà de la publicació de la present orde de convocatòria al Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa dins del termini indicat, es consideraran denegades.   
4.7. La Secretaria Autonòmica d'Esport notificarà als interessats, en el termini establit en el punt anterior, la resolució de concessió o denegació de les sol·licituds presentades, i es publicarà, així mateix, en el DOGV, d'acord amb el que s'ha establit en l'article 18.1 de la Llei 38/2003, de 17 de novembre, General de Subvencions.  
Quinta. Obligacions dels beneficiaris  
5.1 Mantindre's en la situació que legitima la seua concessió.  
5.2 Justificar davant la Conselleria de Cultura, Educació i Esport el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de la subvenció.  
5.3. Sotmetre's a les actuacions de comprovació a realitzar per la Conselleria de Cultura, Educació i Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors.  
5.4 Comunicar a la Conselleria de Cultura, Educació i Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5.5 Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant la Seguretat Social, en la manera que es determine reglamentàriament, i sense perjuí del que establix la disposició addicional díhuit de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.6 Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
5.7 Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.  
5.8 Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
5.9 Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
5.10 Fer constar expressament en tota informació o documentació, la col·laboració de la Generalitat Valenciana, Conselleria de Cultura, Educació i Esport a partir del moment en el qual el perceptor tinga constància que la seua activitat ha sigut subvencionada.  
5.11 La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Així mateix, seran del seu càrrec els mitjans humans i materials que es necessiten per al seu compliment, fins i tot el de les obligacions fiscals i de la Seguretat Social que se'n deriven.  
5.12 Les entitats beneficiàries queden obligades a notificar a la Secretaria Autonòmica d'Esport qualsevol proposta de canvi o modificació dels pressupostos presentats en el moment que es produïsca.  
Sexta. Modificació de la resolució de concessió  
6.1 L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
6.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o entitats publiques o privades podran donar lloc a la modificació de la resolució de la concessió.  
Sèptima. Procediment de pagament i termini de justificació  
7.1 El lliurament de les subvencions es realitzarà una única vegada, amb justificació prèvia de la despesa corresponent a l'activitat realitzada.  
7.2 El termini de presentació de les justificacions requerides conclourà el 21 de juliol de l'any 2006.  
7.3 Els justificants es presentaran en les seccions d'esports de les direccions territorials de la Conselleria de Cultura, Educació i Esport en el termini determinat en l'apartat anterior, per a la seua verificació i tràmit.  
Octava. Justificació de la subvenció  
8.1 Per a la percepció de la subvenció, les entitats beneficiàries hauran de presentar un certificat expedit per l'interventor/a o secretari/ària de l'entitat, amb el vistiplau del seu president/a o òrgan que exercisca la representació d'esta, en la qual reculla el resum de la despesa. (Model annex IV).  
8.2 La justificació ha de fer-se pel total de la despesa aplicada a la finalitat objecte de la subvenció.  
8.3 Així mateix, es presentarà una memòria de l'activitat que reculla la informació sobre el seu desenvolupament i la seua conclusió, en la qual s'incloguen els punts següents:  
. Informe de l'activitat en el seu aspecte tècnic.  
. Valoració d'esta, quant a resultats obtinguts en la promoció esportiva, i influència en la població.  
8.4 Si l'activitat subvencionada es finança, a més d'amb la subvenció, amb fons propis o altres subvencions o recursos, s'haurà d'acreditar en la justificació l'import, la procedència i l'aplicació dels dits fons a l'activitat subvencionada.  
Novena. Reintegrament de les subvencions  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides per a això.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 6.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat exercida.  
f) Així com en tots aquells casos que s'establixen en el capítol I del títol II de la Llei 38/2003, de 17 de novembre, General de Subvencions.  
Deu.  
En tot el que no s'ha previst en esta orde, els beneficiaris se sotmetran al que establix la Llei 38/2003, de 17 de novembre, General de Subvencions, el text refós de la Llei de la Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 2006.